stanford-oval/wikipedia huggingface dataset:
משלחת צלב הדרום
לאחר המשלחת

"צלב הדרום" חזרה לאנגליה ביוני 1900, לקבלת פנים צוננת. בחוגים הגאוגרפיים באנגליה שררה עדיין טינה כלפי הצלחתו של בורשקרווינק בהשגת התמיכה של ניונס, אבל תשומת הלב הציבורית הייתה נתונה, בכל מקרה, להכנות למשלחת דיסקברי, שנועדה להפליג בשנה הבאה. בורשקרווינק הציג בינתיים את מסעו כהצלחה רבתי כשפסק: "מחוזות אנטארקטיקה עשויים להתגלות כקלונדייק חדש" (מקום שבו התגלו מרבצי זהב באלסקה) - במונחים של סיכויי דיג, ציד כלבי-ים וכריית מחצבים. הוא הוכיח, שמשלחת קבע יכולה לשרוד בחורף האנטארקטי, והביא עמו שורה של תגליות גאוגרפיות. אלה כללו איים חדשים במפרץ רוברטסון ואת ים רוס, והנחיתות הראשונות על האי פרנקלין, האי קולמן, האי רוס וחומת הקרח הגדולה. מיפוי החוף של ארץ ויקטוריה חשף את "התגלית הגאוגרפית החשובה ... של פיורד צלב הדרום, כמו גם את המקום המצוין למחנה למרגלות הר מלבורן" ההישג המשמעותי בתחום חקר היבשת, לדעת בורשקרווינק, היה בהעפלה אל חומת הקרח הגדולה והמסע אל "קצה הדרום הרחוק ביותר שאליו הגיע האדם עד כה".
הדין וחשבון של בורשקרווינק על המשלחת, "ראשונים על יבשת אנטארקטיקה", יצא לאור כעבור שנה; המהדורה האנגלית, שחלק גדול ממנה קושט אולי בידי צוותו של ניונס, ספגה ביקורת על סגנונה ה"עיתונאי" ועל נימתה המתרברבת. המחבר, שהפרשנים זיהו כמי ש"אינו ידוע בצניעותו או בטקט שלו", יצא למסע הרצאות באנגליה ובסקוטלנד, אבל קבלת הפנים הייתה מאכזבת בדרך כלל.
יו רוברט מיל קבע, שאם כי התוצאות המדעיות של המשלחת לא היו מרשימות כמצופה, לאחר שרבות מרשימותיו של הנסון נעלמו באופן מסתורי, המשלחת הייתה "מעניינת כדוגמה מרשימה של עבודה מדעית". התנאים המטאורולוגיים והמגנטיים של ארץ ויקטוריה תועדו במשך שנה תמימה; מיקום הקוטב הדרומי המגנטי חושב (אם כי ללא גישה פיזית); נאספו דגימות של החי והצומח הטבעי של היבשת ושל הגאולוגיה שלה. בורשקרווינק טען גם לגילוי חרק חדש ודגימות מן החי במים רדודים, שהוכיח לדבריו דו-קוטביות (קיום מינים בקרבת הקוטב הצפוני והקוטב הדרומי).
הממסד הגאוגרפי בבריטניה ומחוצה לה לא הזדרז להעניק הכרה רשמית למשלחת. החברה הגאוגרפית המלכותית קיבלה את בורשקרווינק כחבר בשורותיה, ומדליות ותוארי כבוד אחרים הגיעו עם הזמן מנורווגיה, דנמרק וארצות הברית, אבל הישגי המשלחת לא הוכרו ברבים. מרקהם התמיד בהתקפותיו נגד בורשקרווינק, שאותו תיאר כערמומי וחסר-עקרונות; השבח החם מצד אמונדסן היה אישור בודד. הביוגרף של סקוט, דייוויד קריין, הביע את דעתו, שלו היה בורשקרווינק קצין צי בריטי, הייתה המשלחת שלו זוכה ליחס שונה בבריטניה, אבל "לימאי/מורה נורווגי לא היה סיבוי לזכות בהתייחסות רצינית". הכרה מאוחרת הגיעה בשנת 1930, זמן רב לאחר מות מרקהם, כשהחברה הגאוגרפית המלכותית העניקה לבורשקרווינק את מדליית הפטרון שלה. היא הודתה, ש"בשעתו לא נעשה צדק ביחס לעבודתה החלוצית של משלחת צלב הדרום", וכי "עד כה המעיטו בגודל הקשיים שהייתה צריכה להתגבר עליהם". אחרי המשלחת חי בורשקרווינק בשקט, רוב הזמן הרחק מעין הציבור. הוא מת באוסלו ב-21 באפריל 1934.
שרידים מן המשלחת

בתערוכה "לשבור את הקרח", המציגה חפצים מעשה ידי אדם, שנמצאו בצריפים שבכף אדייר, במוזיאון קנטרברי בניו זילנד, מוצגים שרידים מצריף המשלחת.
לקריאה נוספת

Borchgrevink, Carsten. First on the Antarctic Continent: Being an Account of the British Antarctic Expedition, 1898-1900. George Newnes Ltd. 1901. ISBN 0905838416
הערות שוליים

1 2 3 4 5 6 7 8 9  "Carsten Borchgrevink 1864-1934". South-Pole.com
1 2 3 4  Preston, Diana. A First Rate Tragedy. Houghton Mifflin Harcourt, 1999. ISBN 0618002014. עמוד 14
↑  R. A. Swan, Borchgrevink, Carsten Egeberg (1864–1934), Australian Dictionary of Biography, Volume 7, (MUP), 1979
↑  Carsten Egeberg Borchgrevink (1864 - 1934), Norway's Forgotten Explorer
1 2 3  "History of Borchgrevinks Expedition". Antarctic Heritage Trust
↑  Riffenburgh, Beau. Shackleton's Forgotten Expedition: The Voyage of the Nimrod. Bloomsbury Publishing USA, 2008. ISBN 1596918934. עמוד 56
↑  "History of Borchgrevink's Expedition". Antarctic Heritage Trust
↑  Riffenburgh, Beau. Encyclopedia of the Antarctic, Vol. 1. Taylor & Francis, 2007. ISBN 0415970245. עמוד 187
↑  "Fram - Ships of the Polar Explorers". Cool Antarctica.com
↑  המשלחת שנשכחה
↑  משלחת צלב הדרום, אוניברסיטת קנטרברי, ניו זילנד (יציאת המשלחת)
↑  "Antarctica Detail".  Geographic Names Information System (GNIS)
↑  יומנו של וילסון, 9 בינואר 1902, עמ' 93–95
↑  משלחת צלב הדרום, אוניברסיטת קנטרברי, ניו זילנד
↑  "לשבור את הקרח" במוזיאון קנטרברי, ניו זילנד
| --- | --- |
ערך מומלץ: 
| --- | --- |
בקרת זהויות :  NLI: 987011371259605171  BIBSYS: 4038052  BnF: cb11969994x (data)  LCCN: n85008571  NLA: 49867103  SNAC: w6090fvh  SUDOC: 027717003  VIAF: 312985603   WorldCat (עם VIAF): 312985603 
קריקטורה של ניונס
מפה של אנטארקטיקה, המציגה (במלבן האדום) את אזור הפעולה של משלחת צלב הדרום. כף אדייר נמצא בפינה הימנית התחתונה של המלבן; מדף הקרח רוס, או חומת הקרח הגדולה, מוצג באמצע המלבן.
קרסטן בורשקרווינק, מנהיג המשלחת
הצריף של קרסטן בורשקרווינק משנת 1899, מוקף פינגווינים
המשלחת הייתה הראשונה שהשתמשה בכלבים באנטארקטיקה.
תמונה שצייר קולביין אלפסן, על הקיר שמעל מיטתו בצריף בכף אדייר, כאמצעי להעביר את הזמן במשך החורף האנטארקטי
חורף 1899, קולבק, ברנאקי ואוונס פושטים עור של כלב ים
שולי מדף הקרח רוס, או "חומת הקרח הגדולה", שם נחת בורשקרווינק ב-1900 לקבוע שיא חדש של קצה הדרום
הר מלבורן, על ארץ ויקטוריה, שלמרגלותיו גילה בורשקרווינק "מקום מצוין למחנה"
שיר צדק

שיר מאיר צדק (נולד ב-22 באוגוסט 1989) הוא כדורגלן עבר ישראלי ששיחק בעמדת הבלם.
קריירה

נולד בבית אלפא לפנחס צדק, יליד הארץ ממוצא פרסי, ולעירית לבית קלדרון, ילידת הארץ ממוצא טורקי ובלארוסי. צדק החל לשחק כדורגל במחלקות הנוער הפועל בית שאן ומכבי נתניה, ובגיל 18 וחצי עבר לקבוצת הנוער של עירוני קריית שמונה. בשנת 2008 ערך את הופעת הבכורה שלו בקבוצה הבוגרת של המועדון, במשחק גביע הטוטו מול בני סכנין, ובעונת 2009/2010 החל לשחק באופן קבוע בקבוצה. בהמשך העונה זכה עמה בגביע הטוטו בליגה הלאומית ותרם לעלייתה לליגת העל.
בעונת 2010/2011 היה שותף בזכייתה של עירוני קריית שמונה בגביע הטוטו, ובעונת 2011/2012 הפך לשחקן קבוע בהרכב הקבוצה, תחת הדרכתו של רן בן שמעון, והיה שותף לזכייה באליפות הראשונה בתולדותיה, וכן בגביע הטוטו בפעם השנייה ברציפות. בעונת 2012/2013 שיחק עם הקבוצה במוקדמות ליגת האלופות והעפיל עמה לשלב הבתים של הליגה האירופית ולגמר גביע המדינה. לקראת עונת 2013/2014 מונה לקפטן הקבוצה, ובתום העונה זכה עם הקבוצה בגביע המדינה הראשון בתולדותיה, לאחר ניצחון 0–1 על מכבי נתניה במשחק הגמר, כאשר בליגה סיימה הקבוצה במקום השלישי.
ב-15 במאי 2015, לקראת עונת 2015/2016, חתם לארבע שנים בהפועל באר שבע, אשר שילמה עבורו מיליון וחצי שקלים כדמי השבחה. ב-16 ביולי ערך את הופעת הבכורה שלו במועדון, במסגרת מוקדמות הליגה האירופית מול פ.צ. תון השווייצרית. ב-28 בנובמבר כבש את שערו הראשון, בניצחון 3–0 על הפועל כפר סבא במסגרת ליגת העל. צדק לא החמיץ ולו דקת משחק אחת במשחקי הליגה בעונתו הראשונה בקבוצה, ובסופה זכה עמה באליפות המדינה.
ב-3 באוגוסט 2016 הבקיע שער ניצחון מול אלופת יוון אולימפיאקוס והעפיל עם הקבוצה לפלייאוף ליגת האלופות, בו הפסידה לסלטיק ונשרה לשלב הבתים של הליגה האירופית. בהמשך זכה עם הפועל באר שבע בתואר אלוף האלופים לאחר ניצחון בתוצאה 2–4 על מחזיקת הגביע מכבי חיפה. ב-28 בדצמבר זכה עם באר שבע בגביע הטוטו, לאחר ניצחון 1–4 על הפועל קריית שמונה במשחק הגמר. בתום עונת 2016/2017 זכה עם הקבוצה באליפות שנייה ברציפות.
ב-26 בספטמבר 2017 כינסה אלונה ברקת, בעלת קבוצת הפועל באר שבע, מסיבת עיתונאים, ובה הודיעה כי צדק חשוד בשימוש בחומר אסור. ב-11 בדצמבר 2017 קבעה ועדת המשמעת של אופ"א כי צדק ירצה עונש השעיה מכל פעילות ספורטיבית במסגרת הקבוצה, למשך שמונה חודשים. בפברואר 2018 הודיעה הפועל באר שבע כי החומר ניתן לו על ידי אנשי הקבוצה וזאת בשל טעות בייצור והציגה מסמכים המעידים על כך. במהלך היעדרותו מהסגל זכתה הפועל באר שבע באליפות שלישית ברציפות, וב-19 ביוני 2018 הסתיימה ההשעיה וצדק חזר לסגל הקבוצה. בעונת 2018/2019 לא הצליח צדק לתפוס בחזרה את מקומו בהרכב הקבוצה, ופעמים רבות שולב כמחליף. בסך הכל ערך 21 הופעות ליגה בעונה זו, וקבוצתו סיימה במקום השלישי. בתחילת עונת 2019/2020 לא נרשם למשחקי הקבוצה, והתאמן בנפרד, אך בהמשך העונה חזר לסגל הקבוצה ושותף במשחקיה.
ב-5 בפברואר 2021, לאחר חמש עונות וחצי במדי הפועל באר שבע, עבר למכבי נתניה. את הופעת הבכורה ערך ב-11 בפברואר בהפסד קבוצתו 1–2 לבית"ר ירושלים. את שער הבכורה בקבוצה כבש בתיקו 1-1 מול הפועל חדרה ב-10 בינואר 2022, ובתום העונה שוחרר מהמועדון.
ב-8 במאי 2023 הודיע על פרישה מכדורגל.
קריירה > נבחרת ישראל

צדק ערך שתי הופעות בנבחרת הנוער של ישראל. ב-22 בפברואר 2012 זומן לראשונה לסגל נבחרת ישראל, על ידי המאמן אלי גוטמן. ב-29 בפברואר ערך את הופעת הבכורה שלו בנבחרת במשחק ידידות מול נבחרת אוקראינה.
תארים

אליפות: 2011/2012
גביע המדינה: 2013/2014
גביע הטוטו: 2010/2011, 2011/2012
גביע הטוטו (הליגה הלאומית): 2009/2010
אליפות: 2015/2016, 2016/2017, 2018\2017
אלוף האלופים: 2016, 2017
גביע הטוטו: 2016/2017
גביע המדינה: 2019/2020
הערות שוליים

↑  רועי זריהן, ‏צדק חתם לארבע שנים בב"ש: "מתרגש מאוד", באתר ערוץ הספורט, 1 ביוני 2015
↑  שי מוגילבסקי, אופ"א קבעה: שיר צדק הושעה לשמונה חודשים, באתר ynet, 11 בדצמבר 2017
↑  שלמה וייס‏, הפועל באר שבע הודיעה רשמית: "שיר צדק נפל קורבן לטעות בייצור", באתר וואלה, 8 בפברואר 2018
↑  אורן יוסיפוביץ‏, אשם, לא רמאי: אורן יוסיפוביץ עם שלוש תובנות לגבי תיק שיר צדק, באתר וואלה, 9 בפברואר 2018
↑  ליאב נחמני, "פתאום אתה מרגיש שהכל מתפורר לך בידיים", באתר ישראל היום, 17 במאי 2018
↑  שיר צדק מסיים את ההשעייה: המשימה הושלמה, באתר ONE‏, 19 ביוני 2018
↑  יניב טוכמן‏, שיר כאב, באתר וואלה, 6 בנובמבר 2019
↑  מאור רחמני, תחנה חדשה: שיר צדק חתם במכבי נתניה, באתר ONE, ‏5 בפברואר 2021
↑  בגיל 33: שיר צדק הודיע על פרישה מכדורגל, באתר ערוץ הספורט, 8 במאי 2023
↑  מוטי פשכצקי, ‏5 מק"ש בסגל הנבחרת, אין נציג לחיפה ומכבי, באתר ערוץ הספורט, 23 בפברואר 2012
צדק (מימין) במדי הפועל באר-שבע, 2018
ניקולס אלמגרו

| --- | --- |

 לידה:  21 באוגוסט 1985 (בן 39) מורסיה, ספרד
 מדינה:  ספרד ספרד
 מקום מגורים:  מורסיה, ספרד
 גובה:  1.83 מטר
 יד חובטת:  ימין (חבטת גב היד ביד אחת)
 פעילות כמקצוען:  2003 – אפריל 2019 (כ־16 שנים) 
 סה"כ פרסים שצבר:  10,751,807 דולר אמריקאי 
 יחידים
 מאזן קריירה:  397–278 
 דירוג שיא:  9 (2 במאי 2011)
 זכיות בטורנירים:  10
 זוגות
 מאזן קריירה:  77–120 
 דירוג שיא:  52 (5 ביולי 2010)
 זכיות בטורנירים:  0
 שיאי גראנד סלאם
 זכיות 0
 אליפות אוסטרליה הפתוחה:  שמינית גמר (2010, 2011, 2012)
 אליפות צרפת הפתוחה:  רבע גמר (2008, 2010)
 וימבלדון:  סיבוב שלישי (2009, 2011)
 אליפות ארצות הברית הפתוחה:  סיבוב שלישי (2007, 2008, 2009, 2010)
 
ניקולס אלמגרו סנצ'ז רול (בספרדית: Nicolas Almagro Sanchez Rolle; נולד ב-21 באוגוסט 1985) הוא טניסאי ספרדי מקצועני. בשיאו דורג במקום התשיעי בעולם בדירוג סבב ה-ATP וכיום (מרץ 2017) מדורג במקום ה-57 בעולם. אלמגרו זכה ב-10 תארים ליחידים בסבב ב-ATP.
אלמגרו החל לשחק בנבחרת ספרד בגביע דייוויס בשנת 2008 והמאזן שלו הוא 2-3.
במשחקי הים התיכון שנערכו באלמריה, ספרד בשנת 2005 זכה אלמגרו בשתי מדליות זהב ביחידים ובזוגות ביחד עם גילרמו גרסיה-לופז.
רנה דוד

| --- | --- |

רנה דוד (מימין), 17 בספטמבר 1976
 לידה:  12 בינואר 1906 ז'ורה צרפת
 פטירה:  26 במאי 1990 (בגיל 84) לה טולונה, צרפת
 מדינה:  צרפת 
 השכלה:  הפקולטה למשפטים בפריז (1928) 
 תקופת כהונה:  1929 – 26 במאי 1990 (כ־61 שנים) 
 תקופת הפעילות:  1929–1976 (כ־47 שנים)
 תחומי מחקר:  משפט השוואתי, גאוגרפיה משפטית
 פרסים והוקרה:  פרס ארסמוס (1976)  דוקטור לשם כבוד מאוניברסיטת לסטר  דוקטור לשם כבוד מאוניברסיטת אוטווה  דוקטור לשם כבוד מאוניברסיטת אדינבורו  דוקטור לשם כבוד מהאוניברסיטה החופשית של בריסל  דוקטור לשם כבוד מאוניברסיטת הלסינקי 
 
רֵנֵה דָוִד (12 בינואר 1906 – 26 במאי 1990) היה חוקר ומשפטן צרפתי בתחום המשפט ההשוואתי וגאוגרפיה משפטית שמחקריו התפרסמו במספר שפות.
תולדות חייו

בין 1929 ל-1938 היה פרופסור באוניברסיטת גרנובל. במהלך מלחמת העולם השנייה צורף לצבא הצרפתי. לאחר מכן מ-1945 עד 1968 היה ראש המחלקה למשפט השוואתי באוניברסיטת פריס. לאחר מכן עד 1976 היה פרופסור באוניברסיטת אקס-מרסיי. העביר קורסים באוניברסיטת קיימברידג', אוניברסיטת קולומביה, אוניברסיטת מינכן, אוניברסיטת טהראן ואחרות.
הוא השתתף במספר פרויקטים משפטיים, כמו ועדת או"ם בנושא השכר הבינלאומי (אנ') מטעם צרפת, ובין 1962 ל-1978 היה חבר הסגל במוסד בינלאומי לאיחוד משפט בינלאומי פרטי (אנ').
היה אחד המחברים מערכת משפט אזרחית לאתיופיה ב-1960 וחבר צוות ניסוח מערכת משפטית אזרחית לרואנדה.
בשנת 1973 עמד בראש העורכים "אנציקלופדיה בינלאומית למשפט השוואתי".
תאוריה משפטית

בספרו Traité élémentaire de droit civile comparé, הציע את סיווג המערכות המשפטיות, וחילק אותן בהתאם לאידאולוגיה שונות, המקבלות השראה כל אחת בנפרד, לתוך חמש קבוצות או משפחות:
החוק המערבי, קבוצה מחולקת ל:
המשפט הקונטיננטלי (הכולל את המערכות המשפטיות שגובשו על פי המשפט הרומי)
אנגלו-סכסון (המשפט המקובל)
החוק הסובייטי.
שריעה
המשפט ההינדי
המשפט הסיני
הלכה
האיחוד שביצע למשפט הקונטיננטלי והמקובל היה לפיו טכני יותר מאידאולוגי. הניגודים שבינם היו שונים מאלו שבין מערכות המשפט הסובייטית, הינדית, סינית, שריעה והלכתית. לדברי דוד, המשפט הרומנו-גרמני (קונטיננטלי) כללו אותן המדינות בהן חוקים גובשה על פי החוק הרומי, ואילו המשפט המקובל במדינות אלו שבו החוק נוצר על ידי השופטים.
המאפיינים שהבדילו באופן ייחודי את המשפט המערבי משאר המערכות, כפי שהוא האמין היו:
דמוקרטיה ליברלית
הכלכלה הקפיטליסטית
הדת הנוצרית
פרסים

במסגרת חייו הוענקו לו תוארי כבוד מאוניברסיטאות אדינבורו, בריסל, אוטווה, בזל, לסטר והלסינקי.
ב-17 בספטמבר 1976, הוענק לו פרס ארסמוס מטעם אמנסטי אינטרנשיונל בפיטרסקרק שבליידן.
ביבליוגרפיה נבחרת

(בצרפתית) 1929: La protection des minorités dans les sociétés par actions, Librairie du Recueil Sirey, Paris
(בצרפתית) 1947: Cours de législation civile, Les cours de droit, Paris
(בצרפתית) 1948: Introduction à l'étude du droit privé de l'Angleterre, Recueil Sirey, Paris
(בצרפתית) 1950: Traité élémentaire de droit civil comparé: introduction à l'étude des droits étrangers et à la méthode comparative, R. Pichon, R. Durand-Auzias, Paris
(בצרפתית) 1952: French bibliographical digest. Law: books and periodicals, culturele afdeling van de Franse ambassade, New York
(בצרפתית) 1954: Le droit soviétique, met John N Hazard, Librairie générale de droit et de jurisprudence, Paris, 2 volumes
(באנגלית) 1955: French law, Diocesan press, Madras
(באנגלית) 1958: The French legal system: an introduction to civil law systems, met Henry P De Vries, Oceana Publications for Parker School of Foreign and Comparative Law, Columbia University, New York
(בצרפתית) 1960: Le Droit français, met Philippe Ardant, Librairie générale de droit et de jurisprudence, Paris
(בצרפתית) 1960: Le droit français. Principes et tendances du droit français, Libr. générale de droit et de jurisprudence, Paris
(בצרפתית) 1962: Cours de droit civil comparé, Les Cours de droit, Paris
(בצרפתית) 1964 Les grands systèmes de droit contemporains, Dalloz, Paris, ISBN 978-2247013791
(בצרפתית) 1964: Bibliographie du droit français, 1945-1960, établie pour le Comité international pour la documentation des sciences sociales sous le patronage de l'Association internationale des sciences juridiques, met International Committee for Social Sciences Documentation, Paris, Mouton
(בצרפתית) 1967: Administrative contracts in the Ethiopian civil code, Ministerie van Justitie, Addis Ababa
(באנגלית) 1968: Major legal systems in the world today, met John E. C. Brierley, London
(באנגלית) 1972: French law; its structure, sources, and methodology, State University Press, Baton Rouge, ISBN 978-0807102480
(בצרפתית) 1973: Les Contrats en droit anglais, met Françoise Grivart de Kerstrat, Libr. de Droit et de Jurisprudence R. Pichon et R. Durand-Auzias, Paris
(באנגלית) 1974: Structure and the divisions of the law, M. Nijhoff, Den Haag
(באנגלית) 1975: International encyclopedia of comparative law, met International Association of Legal Science, M. Nijhoff, Den Haag, ISBN 978-9024727872
(בצרפתית) 1977: Unification du droit et arbitrage, Kluwer, Deventer, ISBN 978-9026809224
(באנגלית) 1980: English law and French law: a comparison in substance, Stevens and Sons, London, ISBN 978-0420457509
(בצרפתית) 1982: Le droit comparé: droits d´hier, droitss de demain, Paris, ISBN 2717805605
(בצרפתית) 1982: Les avatars d´un com-paratiste, Paris, ISBN 2-7178-0511-7
(בצרפתית) 1987: Le droit du commerce international: réflexions d´un comparatiste sur le droit international privé, Paris, ISBN 2-7178-1322-5
(בצרפתית) 1995: Le droit anglais, met Xavier Blanc-Jouvan, Presses universitaires de France, Paris, ISBN 978-2130519102
הערות שוליים

↑  Traité élémentaire de droit civile comparé: Introduction à l'étude des droits étrangers et à la méthode comparative - in French; Paris, 1950
| --- | --- |
בקרת זהויות :  NLI: 987007520494605171  PLWABN: 9810679134605606  BnF: cb118988100 (data)  CANTIC: a11771860  CiNii: DA01347477  GND: 124469973  ICCU: MILV006236  ISNI: 0000 0001 0928 7579  LCCN: n50035642  LNB: 000064427  NKC: mzk2010580705  NLG: 224110  NTA: 06826397X  RERO: 02-A003157157  SUDOC: 028237587  VIAF: 100266866   WorldCat (עם VIAF): 100266866
תאוריית השיקום של קרייסי

תאוריית השיקום של קריסי היא תאוריה בקרימינולוגיה לפיה ניתן לשקם עבריינים ולהחזירם למוטב באמצעות מסגרות מתאימות. התאוריה פותחה על ידי הסוציולוג והקרימינולוג האמריקאי דונלד קריסי (Donald Cressey) ב-1955.
על פי התאוריה, כדי לשקם עבריינים יש להעבירם למסגרת מגורים נורמטיבית, בה יוצבו כלפיהם גבולות ויופעל פיקוח חברתי הדוק; מסגרות מתאימות לכך עשויות להיות פנימייה, משפחת אומנה, כפר נוער, בית חולים לבריאות הנפש ועבודות שירות ועוד. במסגרת זו יוכלו העבריינים לקבל סיוע כלכלי וסיוע ברכישת השכלה ומקצוע, עד שיתבססו ויוכלו לפרנס את עצמם. במהלך השהות במסגרת זו הם יוכלו לקיים מפגשים עם אנשים שעברו את השיקום בהצלחה, ולקבל עידוד להתמיד בתהליך. על פי התאוריה, חברי הקבוצה בכל מסגרת עשויים לקיים מפגשים קבוצתיים בהם ידונו בקשייהם ובדרכי התמודדות. לפי תאוריה זו, רק בעזרת פעילות שוטפת והתמדה יוכלו העבריינים להשתקם ולהימנע מעבריינות חוזרת.
רנד אל'תור

רנד אל'תור (באנגלית: Rand al'Thor), הוא גיבור סדרת הפנטזיה "מחזור כישור הזמן" מאת רוברט ג'ורדן. רנד הוא הדרקון שנולד שוב, גלגולו של מנהיג כוחות האור שלידתו מחדש נחזתה בנבואות.
אישיותו

רנד משתנה מאוד לאורך הספרים. הוא עובר גלגולים רבים. בתחילת הסדרה רנד הוא רועה צאן פשוט הגר עם אביו ביער המערב על יד הכפר "שדה אמונד". רנד הוא ילד ביישן בן 18, אשר מעביר את זמנו במטלות היומיות של רועה צאן, משחק עם שני חבריו פרין אייברה ומאט קוטון. הכל יודעים שרנד והנערה היפה בכפר, אגווין, עתידים להתחתן כאשר יגיעו לגיל המתאים. הכל משתנה כאשר לילה אחד מופיעים טרולוקים, אשר נראה שהם מחפשים מישהו, ואשר מחריבים את החווה של רנד ופוצעים את אביו. לאורך עלילת הספר הראשון הוא נחשף לעולם. רנד למד מאביו דבר ושמו ה"ריק". באמצעות הריק רנד יכול לדחוק את רגשותיו ולהיות ממוקד בדבר אחד בלבד. רנד לומד שליטה עצמית ומתפתחות בו תכונות של גיבור. בסיום הספר הראשון הוא מגלה כי הוא יכול לתעל את החצי הגברי של הכוח האחד. רנד מתחיל להעשות מנהיג. רוב הזכרים שתיעלו את הכוח השתגעו עם השנים. עם הזמן רנד שומע קול בתוך ראשו ומבין שזה לואס ת'רין שהשתגע לפני מותו, אבל לפעמים הוא נותן עצות (כמו איך להשתחרר מהתיבה של האג'ה האדומה בבארות דומאי).לקראת הספרים המאוחרים בסדרה, רנד – כעת "הדרקון" – הוא כבר המתעל החזק בעולם, והוא נאבק (ומפסיד) בשיגעון אשר הולך ומשתלט עליו. בהמשך הסדרה רנד מתחיל להעשות קשוח מאוד. הוא טוען שזו דרכו היחידה להתמודד עם אדון האופל. בטרילוגית הסיום רנד מבין שהוא איננו כלי נשק ומתחיל לפתוח את רגשותיו ומפסיק להדחיק אותם.
אישיותו > קשרים רומנטיים

רנד היה מיועד כל ילדותו להתחתן עם אגווין אל'וור. כאשר הם יוצאים אל העולם הם מבינים שהם לא מאוהבים זה בזו וכל אחד מהם יוצר קשרים רומנטיים עם אחרים. בספרים רנד מתאהב בשלוש בנות. רנד מאוהב בהן בו זמנית, הדבר מרגיז מאוד את כל הדמויות כולל רנד והבנות אך הן לאט מחליטות שיהיו אחיות ראשונות. מכיוון שהן אחיות ראשונות הן יהיו נשואות כולן לאותו אחד או אף אחת מהן. מערכת היחסים הזו אינה שמה את רנד מעליהן, אלא דווקא להפך היא מקנה להן את הכוח לקבוע איך יראו הקשרים הזוגיים ביניהן והוא רק יכל להסכים או לא להיות איתן בקשר.
אישיותו > קשרים רומנטיים > מין פארשו

רנד פוגש בספר הראשון נערה בשם מין פארשו. בהמשך מבין רנד שהוא מאוהב בה. רנד מרגיש בנוח לצד מין שמתלבשת באופן נערי. הוא מרגיש שהם מבינים זה את זה. בשלבים המאוחרים של הסדרה כאשר רנד הופך להיות קשה מין היא היחידה שעדין יכולה לרכך אותו, היא עוסקת במחקרים בשבילו ושומרת על שפיותו.
אישיותו > קשרים רומנטיים > אליין טרקנד

בספר הראשון רנד פוגש גם את אליין הנסיכה האנדורית. אליין מתוארת כיפה מאוד בעיניו של רנד מההתחלה וכבר במפגשם הראשון מתחיל ביניהם פלרטוט קל. יותר מאוחר אליין תלמד את רנד פוליטיקה ואת משחק הבתים באן של טיר. שם הם יחליפו נשיקות בין שיעורים. לקראת סוף הסדרה רנד ואליין שוכבים. ואליין נכנסת להריון עם תאומים.
אישיותו > קשרים רומנטיים > אביינדה

אביינדה היא נערת חנית איאלית במפגשם הראשון. יותר מאוחר היא תעשה חוכמה איאלית. בתחילה אביידנה ורנד מנהלים יחסים של כעס לצד חיבה אחד על השני. אביידנה שנעשית אחות ראשונה של אליין בשלב כלשהו מרגישה שהיא צריכה לשמור על רנד כדי שלא יבזה את כבוד אחותה. אביידנה היא הראשונה ששוכבת עם רנד ולאחר שהיא ואליין מדברות ומחליטות על אופי מערכת היחסים ביניהם אביידנה ורנד מנהלים מערכת יחסים רומנטית.
אישיותו > קשרים רומנטיים > מערכות יחסים נוספות

נשים רבות רואות בזוגיות עם רנד הלוא הוא הדרקון שנולד שוב ככלי שיוכלו להשתמש בו. הראשונה למאיין ברליין מנסה לפתות אותו מספר פעמים אך ניסיונותיה כושלים וכואבים. מנהיגת השאידו רוצה לכלוא אותו ולהתחתן איתו. ואף לנפיר מנסה לשכנע אותו לשלוט יחד איתה בעולם.
כינויו בפי העמים

רנד ידוע בשמות ותארים שונים בקרב עמים ותרבויות שנות בעולמו. ביניהם:
עבור רוב העמים: לורד-דרקון, הדרקון הנולד שוב. לפעמים מכנים אותו בתארים השייכים לגלגולו הקודם: נסיך השחר (Prince of the Dawn), ריבונו של בוקר (Lord of the Morning)
בקרב איאל: קאר'קרן (Car'a'carn) או "הבא עם השחר" (He Who Comes with the Dawn, על פי הנבואה)
בקרב אטא'אן מייר (Atha'an Miere): קוראמור (Coramoor)
בקרב זאבים: הורג הצל (Shadowkiller)
הארורים וגיבורי הקרן מתעקשים לקרא לו בשמו הקדום- לואיס תרין טלמון.
רנד כגיבור הסדרה

סגנון כתיבתו של ג'ורדן נותן לנו מבט לתוך מחשבותיהם של הדמויות הראשיות, בכך שכל פרק נכתב ממבט ראייתו האישית של דמות מסוימת. הדבר נכון במיוחד לגבי רנד אלת'ור; בספר הראשון, "עין העולם", אנו רואים את התרחשות העלילה כמעט ורק מעיניו הסובייקטיביות, וכך אנו לומדים להכיר אותו היטב.
רנד מגלם דמות מוכרת מעולם הפנטזיה: אדם פשוט עם חיים פשוטים, שיום אחד מגלה נבואה הקשורה בו, או שהוא מגלה שהוא ניחן בכוחות קסומים. במקרה של רנד, שניהם נכונים: אנו עדים לשינויים הפסיכולוגים בראנד במהלך גילוי האמת על עברו ועל הנבואה שהוא אמור לקיים, וכן את השינוי שהוא עובר – מילד ביישן ועד לשליט חסר רחמים ומניפולטיבי של עמים ומדינות.
לקראת הספרים המאוחרים בסדרה, רנד – כעת "הדרקון" – הוא כבר המתעל החזק בעולם, והוא נאבק (ומפסיד) בשיגעון אשר הולך ומשתלט עליו. הוא סופג מספר פצעים גופניים ונפשיים שלא מחלימים, והוא נעשה לדמות שספק אם היא פרוטגוניסט או אנטגוניסט. הוא מאבד את ידו השמאלית בקרב נגד סמירהאג וכמעט רוצח את אביו המאמץ ברגע של עצבים.
הערות שוליים

1 2 3  מקור: סדרת ספרי מחזור כישור הזמן
| --- | --- |
בקרת זהויות :  NLI: 987007546898905171  LCCN: sh2002006537
ניקולס ג'אר

| --- | --- |

ניקולס ג'אר במועדון רקס בפריז
 לידה:  10 בינואר 1990. (בן 34) ניו יורק סיטי, ניו יורק, ארצות הברית.
 שם לידה:  ניקולס ג'אר
 מוקד פעילות:  ארצות הברית, צ'ילה 
 תקופת הפעילות:  מ-2007 
 מקום לימודים:  אוניברסיטת בראון 
 סוגה:  מוזיקה אלקטרונית, האוס, האוס עמוק.
 שפה מועדפת:  ספרדית 
 http://nicolasjaar.net
 פרופיל ב-IMDb
 
ניקולס ג'אר (באנגלית: Nicolas Jaar;‏ נולד ב-10 בינואר 1990) הוא זמר, מפיק ויוצר ממוצא אמריקאי-צ'יליאני. המייסד והבעלים של חברת התקליטים ובית האומנות "Clown & Sunset".
ביוגרפיה

ג'אר נולד בניו יורק שבארצות הברית להורים ממוצא צ'יליאני, ובגיל שנתיים עבר עם משפחתו לצ'ילה, שם התגורר כשש שנים. כשהיה בן 8 חזרה משפחתו לניו-יורק. כשהיה בתיכון, פגש בטיול למקסיקו סול קייטה וניקיטה קוואסים. יחד השלושה הקימו להקה. וג'אר ייסד את חברת התקליטים שלו כדרך להפצת המוזיקה שלהם.
אלבום הבכורה שלו, Space Is Only Noise, הופץ בינואר 2011 וזכה להכרה בינלאומית. האלבום קיבל ארבעה כוכבים מעיתון הגרדיאן הבריטי, ודורג במקום הראשון על ידי מספר אתרי מוזיקה גדולים.
לג׳אר יש מוזיקה נוספת תחת שמות אחרים כגון הצמד Darkside עם הגיטריסט דייב הרינגטון.
ואת פרויקט הצד Against All Logic שתחתיו ז׳אר הוציא 2 אלבומים.
ז׳אר גם שימש כמפיק צללים לצמד עידו בי וצוקי.
ג'אר סטודנט לספרות השוואתית באוניברסיטת בראון.
מתקפת מז-ארגון

מתקפת מז-ארגון (הידועה גם כמתקפת יער מז-ארגון,  קרבות מז-ארגון ומערכת מז-ארגון) הייתה חלק מרכזי במתקפה האחרונה של מדינות ההסכמה במלחמת העולם הראשונה שנמתחה לאורך כל החזית המערבית. היא נמשכה מ-26 בספטמבר 1918 ועד שביתת הנשק ב-11 בנובמבר 1918, בסך הכל 47 ימים. מתקפת מז-ארגון הייתה הגדולה ביותר בהיסטוריה הצבאית של ארצות הברית, בה היו מעורבים 1.2 מיליון חיילים אמריקאים. זהו הקרב הקטלני ביותר בהיסטוריה האמריקאית, שהביא ליותר מ-350,000 נפגעים, כולל 28,000 הרוגים גרמנים, 26,277 הרוגים אמריקאים ומספר לא ידוע של הרוגים צרפתים. ההפסדים של ארצות הברית הוחמרו בגלל חוסר הניסיון של רבים מהחיילים, הטקטיקות ששימשו בשלבים המוקדמים של המבצע וההתפרצות הנרחבת של התפרצות השפעת העולמית המכונה "השפעת הספרדית".
מתקפת מז-ארגון הייתה המעורבות העיקרית של חיל המשלוח האמריקני (AEF) במהלך מלחמת העולם הראשונה. זו הייתה אחת מסדרת התקפות בעלות הברית הידועות בשם מתקפת מאה הימים, שהביאה את המלחמה לסיומה. זה היה המבצע הגדול והעקוב מדם של מלחמת העולם הראשונה עבור ה-AEF גם אם בהתחשב בהיקף הקרבות האחרים בחזית המערבית, גודלו היה מוגבל והמבצע עצמו משני שכן הוא היה רחוק מהציר ההתקפי הראשי.